google/wiki40b huggingface dataset:
Αριδαία

Γενικά

Μέχρι το 1922 ονομαζόταν Σούμποτσκο οπότε μετονομάστηκε αρχικά σε Αρδέα και στην συνέχεια σε Αριδαία
Το Δημοτικό Διαμέρισμα Αριδαίας συμπεριλαμβάνει και τον οικισμό Υδραία με πληθυσμό 600 κατοίκους.

Αξιοθέατα

Σε απόσταση 7χλμ από την Αριδαία βρίσκεται το Βυζαντινό Κάστρο της Χρυσής που χρονολογείται τον 8ο αιώνα μ.Χ.  Βόρεια της Αριδαίας  βρίσκεται μία ιστορική, αν και όχι ιδιαίτερα γνωστή Μονή της Επαρχίας Αλμωπίας, η Ιερά Μονή Οσίου Ιλαρίωνος, επισκόπου Μογλενών. Η μονή αυτή έχει ως κτήτορα και ιδρυτή της τον ίδιο τον Άγιο Ιλαρίωνα, ο οποίος υπήρξε ένας μεγάλος Ιεράρχης της Εκκλησίας μας του 12ου αιώνα, που έζησε και  έδρασε στην περιοχή της σημερινής Αλμωπίας.
Σε απόσταση 10 χλμ. από την Αριδαία βρίσκονται τα Λουτρά Πόζαρ με εντυπωσιακή φυσική ομορφιά και ιαματικά νερά. Πρόκειται για τουριστικό προορισμό με πολλές υποδομές και όλες τις ανέσεις σε συνδυασμό με το Χιονοδρομικό Κέντρο Καϊμακτσαλάν το οποίο γεωγραφικά ανήκει στο Δήμο Αλμωπίας. Δίπλα στο τουριστικό χωριό Λουτράκι, έδρα των Λουτρών Πόζαρ, βρίσκεται το επίσης τουριστικό χωριό Όρμα από το οποίο ξεκινάει δρόμος για το Χιονοδρομικό κέντρο.
Σε κοντινή απόσταση από το Νέο Δημαρχείο υπάρχει Μουσείο Φυσικής ιστορίας στο κτίριο που κάποτε έδρευε ο Σιδηροδρομικός σταθμός.Την Αριδαία παλιότερα διέσχιζε ο Αλμωπαίος ποταμός αλλά αποφασίστηκε το κλείσιμο του. Στην Αριδαία εδρεύει ένα από τα μεγαλύτερα σε δυναμική Δασαρχεία της χώρας.

Αθλητισμός

Το Δημοτικό Στάδιο Αριδαίας φιλοξενεί τμήματα στίβου του νεοσύστατου συλλόγου «ΙΚΑΡΟΣ ΑΛΜΩΠΙΑΣ» και «Φ.Ο. Αριδαίας».
Γνωστή ποδοσφαιρική ομάδα με έδρα την Αριδαία είναι ο Αλμωπός Αριδαίας , με παρουσία στα πρωταθλήματα Β΄, Γ΄, και Δ΄ εθνικής κατηγορίας. Ξεχωριστή ποδοσφαιρική ιστορία έχει να επιδείξει και ο σύλλογος «Εθνικός Αριδαίας» με έτος ίδρυσης το 1978.
Η ομάδα μπάσκετ της Αριδαίας είναι ο «Φιλαθλητικός Όμιλος» με άνω των 35 ετών ιστορία και έχει αγωνιστεί στη Γ΄εθνικη της χώρας.
Α.Σ. Θύελλα Καμαρίου

Ιστορικό

Το Αθλητικό Σωματείο Θύελλα Καμαρίου δημιουργήθηκε στα μέσα της δεκαετίας του '60 και το 1970 ιδρύθηκε και αναγνωρίστηκε επίσημα. Λίγα χρόνια αργότερα το Ελληνικό κράτος παραχώρησε έκταση με σκοπό τη χρήση της για κατασκευή ποδοσφαιρικού γηπέδου στο Καμάρι και έτσι ο σύλλογος απέκτησε έδρα. Έκτοτε αγωνίζεται στα πρωταθλήματα της Ε.Π.Σ. Κυκλάδων, σημειώνοντας αρκετές διακρίσεις σε τοπικό επίπεδο.
Το 1986 και 16 χρόνια από την ίδρυσή της, η Θύελλα Καμαρίου κατάφερε να ανέβει για πρώτη φορά στην Α΄ Κατηγορία της Ε.Π.Σ. Κυκλάδων. Στην κορυφαία κατηγορία της Ε.Π.Σ. Κυκλάδων κατάφερε να ανέβει ξανά το 1991, το 1999 και το 2002. Ακολούθησε αποχή από τα επίσημα πρωταθλήματα για αρκετό διάστημα και το 2009 επαναδραστηριοποιήθηκε και επανεντάχτηκε στα πρωταθλήματα της Ε.Π.Σ. Κυκλάδων, ενώ παράλληλα το γήπεδο Καμαρίου που αποτελεί και την φυσική της έδρα έγινε το πρώτο γήπεδο στο νησί με τεχνητό χλοοτάπητα.
Έπειτα την επαναλειτουργία της, η Θύελλα Καμαρίου είχε ξανά πρωταγωνιστικό ρόλο στο πρωτάθλημα της Ε.Π.Σ. Κυκλάδων. Τη σεζόν 2016-17 κατέκτησε τη 2η θέση πίσω από τον Α.Ο. Σύρου, ο οποίος όμως δε δήλωσε συμμετοχή στο πρωτάθλημα της Γ΄ Εθνικής ερασιτεχνικής, με τη Θύελλα Καμαρίου να έχει το δικαίωμα ως δευτεραθλήτρια να καλύψει το κενό της ομάδας της Σύρου στην Γ΄ Εθνική και τους διοικούντες της να αποφασίζουν κανονικά τη συμμετοχή της στο τοπικό πρωτάθλημα με σκοπό να προετοιμαστεί καλύτερα. Την επόμενη αγωνιστική περίοδο, 2017-18, η Θύελλα Καμαρίου αναδείχθηκε για πρώτη φορά πρωταθλήτρια Ε.Π.Σ. Κυκλάδων, επικρατώντας στον τελικό του πρωταθλήματος με 1-2 του Α.Ο. Μυκόνου στη Νάξο και κυπελλούχος Ε.Π.Σ. Κυκλάδων, επικρατώντας του Πανθηραϊκού στον τελικό και κατέκτησε την άνοδο στην Γ΄ Εθνική ερασιτεχνική κατηγορία και το δικαίωμα συμμετοχής στο Κύπελλο Ελλάδας.
Την αγωνιστική περίοδο 2018-19 αγωνίστηκε για πρώτη φορά στην Γ΄ Εθνική και τερμάτισε στην 8η θέση του 7ου ομίλου. Στον αγώνα για τη 2η αγωνιστική του πρωταθλήματος αντιμετώπισε εντός έδρας τον Χαραυγιακό, τον οποίο και νίκησε με 3-1 σημειώνοντας έτσι την πρώτη της νίκη στον παρθενικό της αγώνα σε εθνικό πρωτάθλημα, μιας και προηγουμένως είχε αναβληθεί ο αγώνας της πρεμιέρας με τον Α.Ο. Αιγάλεω. Αξιοσημείωτη πορεία έκανε και στην πρώτη παρουσία της ιστορίας της στο Κύπελλο Ελλάδας την περίοδο 2018-19, όπου έχοντας αποκλείσει κατά σειρά την Α.Ε. Κηφισιάς και την Α.Ε. Σπάρτη, ομάδα ανώτερης κατηγορίας, έφτασε μέχρι την 4η φάση όπου συμμετείχε στον 1ο όμιλο και αποκλείστηκε με αντιπάλους τους Ατρόμητο Αθηνών, Π.Α.Σ. Γιάννινα και Ηρακλή Θεσσαλονίκης.
Τη τρέχουσα αγωνιστική περίοδο, 2019-20, συμμετέχει στο νέο πρωτάθλημα της Γ΄ Εθνικής ερασιτεχνικής, που αποτελεί την 4η τη τάξει κατηγορία.
Οργανισμός του ευρωπαϊκού GNSS

Αποστολή

Η ευρωπαϊκή πολιτική ραδιοπλοήγησης μέσω δορυφόρου εφαρμόζεται σήμερα από τα συστήματα Egnos και Galileo. Το σύστημα Galileo αποτελεί μία υποδομή παγκόσμιας δορυφορικής ραδιοπλοήγησης και εντοπισμού θέσεως μέσω δορυφόρου. Ο όρος EGNOS είναι σύντμηση του European Geostationary Navigation Overlay Service που μεταφράστηκε ως «Ευρωπαϊκή υπηρεσία υπέρθεσης για τη γεωστατική πλοήγηση», και στόχο του έχει να βελτιώνει την ποιότητα των σημάτων των υφιστάμενων GNSS. 
Ο Οργανισμός του ευρωπαϊκού GNSS ιδρύθηκε ως δομή διαχείρισης των δύο συστημάτων. Πρέπει να μεριμνά για την πιστοποίηση της ασφάλειας των συστημάτων και προς τούτο να κινεί διαδικασίες ασφαλείας, να παρακολουθεί την εφαρμογή τους και να προβαίνει σε ελέγχους ασφαλείας του συστήματος. Έχει την ευθύνη για τη λειτουργία του κέντρου ασφάλειας του Galileo. Έχει το καθήκον να συμβάλλει στην προετοιμασία της εμπορικής εκμετάλλευσης των συστημάτων ενόψει της απρόσκοπτης λειτουργίας, της αδιάλειπτης παροχής υπηρεσιών και της υψηλής διείσδυσης στην αγορά. Επίσης, ενδέχεται να του ανατεθούν πρόσθετα καθήκοντα από την Επιτροπή, όπως η προώθηση εφαρμογών και υπηρεσιών στην αγορά δορυφορικής πλοήγησης ή η εξασφάλιση ότι οι συνιστώσες των συστημάτων πιστοποιούνται από τους κατάλληλους, δεόντως εξουσιοδοτημένους, φορείς πιστοποίησης.

Οργάνωση

Τα όργανα του Οργανισμού είναι το διοικητικό συμβούλιο, το συμβούλιο διαπίστευσης ασφαλείας των ευρωπαϊκών συστημάτων GNSS και ο εκτελεστικός διευθυντής.Το Διοικητικό Συμβούλιο απαρτίζεται από τους αντιπροσώπους των κρατών μελών της ΕΕ, από 5 αντιπροσώπους της Επιτροπής και 1 εκπροσώπου του Ευρωπαϊκού Κοινοβουλίου. Ο Εκτελεστικός διευθυντής είναι υπεύθυνος για τη διαχείριση του Οργανισμού, διορίζεται από το διοικητικό συμβούλιο με αξιοκρατικά κριτήρια και βάσει αποδεδειγμένων διοικητικών και διαχειριστικών ικανοτήτων για πενταετή θητεία. Οι δραστηριότητες για την τεχνική διαπίστευση ασφαλείας ανατίθενται σε επαγγελματίες με τα δέοντα προσόντα στον τομέα της διαπίστευσης περίπλοκων συστημάτων και με το κατάλληλο επίπεδο ελέγχου ασφαλείας, ενεργώντας αντικειμενικά. Το Συμβούλιο διαπίστευσης ασφαλείας απαρτίζεται από αντιπρόσωπους των κρατών μελών της ΕΕ, από 1 αντιπρόσωπο της Επιτροπής και από 1 αντιπρόσωπο του Ύπατου Εκπρόσωπου για θέματα εξωτερικής πολιτικής και πολιτικής ασφαλείας. Για την αντιμετώπιση ειδικών θεμάτων το συμβούλιο διαπίστευσης ασφαλείας θεσπίζει ειδικά βοηθητικά όργανα που ενεργούν κατόπιν οδηγιών του, όπως ειδική ομάδα που διενεργεί ανασκοπήσεις αναλύσεων ασφαλείας και δοκιμές προκειμένου να καταρτίσει τις σχετικές εκθέσεις κινδύνου ή κρυπτογραφική υπηρεσία κατανομής (ΚΥΚ) για θέματα που αφορούν τις κλείδες πτήσης.
Νομισματική πολιτική

Η άσκηση νομισματικής πολιτικής είναι η διαδικασία με την οποία η νομισματική αρχή μιας οικονομικής περιοχής (π.χ. Ευρωπαϊκή Κεντρική Τράπεζα(ΕΚΤ), Τράπεζα της Ελλάδος) εξασφαλίζει τη διατήρηση της σταθερότητας των τιμών και της συναλλαγματικής ισοτιμίας. Επίσημοι στόχοι της αποτελούν και η οικονομική ανάπτυξη και χαμηλή ανεργία.
Σύμφωνα με την ΕΚΤ, σταθερότητα τιμών υπάρχει όταν ο ρυθμός πληθωρισμού είναι μικρότερος του 2%.
Η νομισματική πολιτική μπορεί να είναι επεκτατική ή περιοριστική. Στην επεκτακτική πολιτική αυξάνεται η ποσότητα του χρήματος στην αγορά, ενθαρρύνοντας την οικονομική ανάπτυξη. Περιοριστική είναι η πολιτική που μειώνει την ποσότητα χρήματος στην αγορά.
Αφίσα

Ιστορία

Οι αφίσες που είχαν μόνο κείμενο έχουν μια μακρόχρονη ιστορία: διαφήμιζαν τα έργα του Σέξπιρ και ενημέρωναν τους πολίτες για κυβερνητικές αποφάσεις.
Η ανάπτυξη της έγχρωμης λιθογραφίας ήταν η μεγάλη επανάσταση για τις αφίσες, επιτρέποντας τη φτηνή εκτύπωση αφισών με έντονα χρώματα. Αρχικά χρησιμοποιήθηκαν στη Γαλλία αλλά από Δεκαετία 1890 διαδόθηκε η χρήση τους σε όλη την Ευρώπη. Ένα πλήθος σημαντικών καλλιτεχνών δημιουργεί τέχνη με αφίσες αυτήν την περίοδο, και ξεχώρισαν οι Ανρί ντε Τουλούζ-Λωτρέκ και Ζυλ Σερέ.

καλλιτεχνική αξία

Πολλές αφίσες είχαν ιδιαίτερη καλλιτεχνική αξία και έγιναν αντικείμενο συλλογών. Σ' αυτές περιλαμβάνονται οι διαφημίσεις Παγκοσμίων Εκθέσεων και Αποικιακών Εκθέσεων. Στον Πρώτο και στο Δεύτερο παγκόσμιο πόλεμο, οι αφίσες έγιναν συνηθισμένος τρόπος στρατολόγησης στις ΗΠΑ, στη Βρετανία και σε άλλα κράτη, κάνοντας επίκληση της εθνικής συνείδησης με συνθήματα όπως "ο θείος Σαμ σας χρειάζεται" ή "τα χαλαρά χείλη βυθίζουν καράβια" προειδοποιώντας για τον κίνδυνο από τους κατασκόπους. Η πρώτη αφίσα του είδους κυκλοφόρησε στη Βρετανία και απεικόνιζε τον Λόρδο Κίτσενερ με προτεταμένο δάχτυλο, όπως στις μεταγενέστερες αφίσες του "θείου Σαμ", να καλεί προς κατάταξη. Αφίσες παρόμοιου περιεχομένου χρησιμοποιήθηκαν, επίσης, στη Σοβιετική Ένωση, ενώ στη Ναζιστική Γερμανία αποτέλεσαν σημαντικό όργανο της αντισημιτικής προπαγάνδας.
Σημαντικές αφίσες δημιουργήθηκαν από γραφίστες και σε άλλες εποχές μεγάλης αναταραχής. Στη δεκαετία του '60 με την άνοδο της ποπ αρτ και με τα κινήματα διαμαρτυρίας σε όλη τη Δύση, αυξήθηκε η χρήση της αφίσας. Ίσως οι πιο ενδιαφέρουσες αφίσες ήταν αυτές των Γάλλων φοιτητών κατά τη διάρκεια των γεγονότων του Μαΐου του 1968.
Η κινηματογραφική βιομηχανία παρατήρησε ότι οι αφίσες με τα ζωηρά χρώματα είναι ένας καλός τρόπος προώθησης των ταινιών. Η συλλογή κινηματογραφικών αφισών είναι για πολλούς ένα σημαντικό χόμπι.
Λαμπερό Καρδίτσας

Τοπική Κοινότητα Λαμπερού

Υπάγεται διοικητικά στο Δήμο Λίμνης Πλαστήρα, με 559 κατοίκους συνολικά. Σε αυτήν περιλαμβάνεται, εκτός του Λαμπερού που αποτελεί έδρα της, και ο Άγιος Αθανάσιος με 324 κατοίκους κατά την Απογραφή του 2011.
Ελένη Ζαφειρίου

Βιογραφία

Υπήρξε απόφοιτος της Δραματικής Σχολής του Εθνικού Θεάτρου. Πρωτοεμφανίστηκε στη θεατρική σκηνή το 1936 στο έργο Πριν από το ηλιοβασίλεμα του Χάουπτμαν που ανεβάστηκε στο Εθνικό Θέατρο. Υποδύθηκε δεκάδες ρόλους κυρίως του κλασικού ρεπερτορίου. Σημαντικότεροι εξ αυτών των αντιστοίχων σε παρένθεση έργων ήταν οι Βασίλισσα Μαργαρίτα (Ριχάρδος Γ΄), Θεά Αθηνά (Ιφιγένεια), Άτοσσα (Πέρσαι), Βασίλισσα Γερτρούδη (Άμλετ), Γονερίλη (Βασιλιάς Ληρ), Τροφός (Μήδεια), Αντιγόνη (Οιδίπους επί Κολωνώ), Τέκμησσα (Αίας), Σάρα (Θυσία του Αβραάμ), Ρονκάλαινα (Βασιλικός) κ.ά..
Είχε διαπρέψει στον κινηματογράφο σε εξαιρετικούς ρόλους, με θαυμάσια προσόντα ηθοποιίας, ενσαρκώνοντας την απλοϊκότητα των γυναικών των λαϊκών τάξεων, όπως π.χ. Πικρό ψωμί, Μικρή πολιτεία, Η λίμνη των πόθων, κ.π.ά..
Στις περισσότερες κινηματογραφικές ταινίες που συμμετείχε υποδυόταν τη μάνα των πρωταγωνιστών. Στην τηλεόραση χαρακτηριστικός παρέμεινε ο ρόλος της Καμπουρίτσας, που ερμήνευσε στη σειρά Ο Χριστός ξανασταυρώνεται τη δεκαετία του '70.
Επιπρόσθετα, συμμετείχε στη μεταγλώττιση ορισμένων κινουμένων σχεδίων. Συγκεκριμένα, έδωσε τη φωνή της στην Μάγισσα από την ταινία Η Χιονάτη και οι Επτά Νάνοι και την Λαίδη Κλώσσα από την ταινία Ο Ρομπέν των Δασών.
Πέθανε στο Λαϊκό Νοσοκομείο μετά από μάχη με αλλεπάλληλα  εγκεφαλικά επεισόδια και κηδεύθηκε στο Νεκροταφείο Χαλανδρίου σε στενό οικογενειακό κύκλο.
Ψυρρή

Πρώτη αναφορά

Πρώτη φορά το Ψυρρή αναφέρεται στο βιβλίο του Γάλλου ιατρού Σπον με τίτλο «Ταξίδι σε Ιταλία, Δαλματία, Ελλάδα και Ανατολή» το 1678, στο οποίο παρουσιάζεται ως ένα από τα οκτώ πλατώματα της Αθήνας. Η ετυμολογία της ονομασίας της συνοικίας δεν έχει απόλυτα εξακριβωθεί. Πιθανότατα η λέξη Ψυρρή(ς) σημαίνει Ψαριανός και προέρχεται από τις παλαιότερες ονομασίες της νήσου των Ψαρών.

Γνωστοί κάτοικοι

Κατά τη διάρκεια της Τουρκοκρατίας ο λόρδος Βύρων διέμεινε στην οικία του υποπροξένου της Αγγλίας Θεόδωρου Μακρή, όπου και γνώρισε την Θηρεσία Μακρή, την οποία και ερωτεύτηκε. Εκείνη την εποχή υπήρχε και το αρχοντικό του Κυριάκου Πιττάκη, του μετέπειτα διάσημου για τις ανασκαφές στην Ακρόπολη αρχαιολόγου. Μετά την απελευθέρωση, στην περιοχή εγκαταστάθηκαν διάφορες αρχοντικές οικογένειες όπως αυτή του ηγεμόνα της Ουγγροβλαχίας Ιωάννη Καρατζά. Ένας από τους διασημότερους κατοίκους του Ψυρρή ήταν και ο Αλέξανδρος Παπαδιαμάντης. Στην συνοικία κατοίκησε για πάνω απο 20 χρόνια και γι 'αυτο του δόθηκε το προσωνύμιο ο «Ερημίτης του Ψυρρή».

Οι «κουτσαβάκηδες»

Απο το 1870 του Ψυρρή είχε μετατραπεί σε μια από τις πιο επικίνδυνες περιοχές της Αθήνας. Αιτία ήταν οι περίφημοι «κουτσαβάκηδες», δηλαδή οι διάφοροι μάγκες που ζούσαν μέσα στην παρανομία. Οι κουτσαβάκηδες λήστευαν και πολλές φορές δολοφονούσαν εμπόρους με αποτέλεσμα να δημιουργούν μεγάλο φόβο στους περαστικούς. Το σοβαρότερο περιστατικό συνέβη την Ανάσταση του 1847 όταν κάτοικοι της περιοχής έκαψαν το σπίτι του Ισπανοεβραίου τυχοδιώκτη Δαυίδ Πατσίφικο γιατί τόλμησε να προσβάλει το έθιμο της περιφοράς του Επιταφίου μετά του οποίου ακολουθούσε τότε το κάψιμο του Ιούδα. Στη συνέχεια ακολούθησε διπλωματικό επεισόδιο, με αφορμή αυτή την καταστροφή, γεγονός που έμεινε γνωστό με τον τίτλο «Παρκερικά». Τελικά η δράση των κουτσαβάκηδων έληξε απότομα τον Δεκέμβριο το 1893, όταν ο τότε αστυνομικός διευθυντής Αθηνών-Πειραιώς Δημήτριος Μπαϊρακτάρης μέσα σε ένα μήνα κατάφερε να συλλάβει τους κακοποιούς της περιοχής.

Σήμερα

Στην εποχή μας, η συνοικία του Ψυρρή είναι μία γραφική και ιστορική γειτονιά γεμάτη μαγαζιά, εστατόρια/μεζεδοπωλεία και μπαρ. Παρόλα αυτά γενικά θεωρείται υποβαθμισμένη και αντιμετωπίζει ακόμη προβλήματα εγκληματικότητας, ιδιαίτερα στο βόρειο τμήμα της, αποτελώντας μια θλιβερή εξαίρεση στο ιστορικό κέντρο της Αθήνας .

Λαογραφία

Η πλατεία του Ψυρρή λέγεται πλατεία Ηρώων από τα ονόματα των οδών που καταλήγουν σ΄ αυτή. Στη παλιά Αθήνα, προπολεμικά, η ονομασία αυτή αποδίδονταν ιδιαίτερα σκωπτικά για τους "ήρωες", τους κουτσαβάκηδες, της εποχής, που συγκεντρώνονταν σ΄ αυτή.
Επί της βορειοδυτικής πλευράς της πλατείας Ηρώων ανεγέρθηκε το 1912 επί δημάρχου Μερκούρη το Α' Υγειονομικό Κέντρο, στο οποίο σήμερα στεγάζονται δημοτικές υπηρεσίες του 3ου διαμερίσματος της Αθήνας.
Αγροτική πολιτική

Γενικά αγροτική πολιτική ονομάζεται το σύνολο μέτρων, μεθόδων και διαδικασιών που λαμβάνονται εκάστοτε για αγροτική ανάπτυξη. Στον όρο περιλαμβάνονται η γεωργική, κτηνοτροφική, δασική και αλιευτική ανάπτυξη.
Από την εποχή που η ανθρωπότητα άρχισε να εισέρχεται σε ανώτερο πολιτισμό έπαυσε και η καλλιέργεια της γης να αφήνεται στη τύχη της όπως συνέβαινε στους πρωτόγονους λαούς. Η πολύ στενή σχέση του ανθρώπου με τα προϊόντα της γης, του επέβαλε από τους μυθικούς ακόμα χρόνους να προσπαθεί να πετύχει καλύτερες γεωργικές αποδόσεις αναζητώντας καλύτερα είδη καλλιέργειας, καταλληλότητα εδάφους, χρησιμοποιώντας καλύτερους σπόρους και φυσικά με τον καιρό καλύτερα λιπάσματα, παραγωγικότερα ζώα, καταλληλότερους εργάτες, τελειότερα μηχανήματα και μέσα παραγωγής.
Έτσι όταν οι κοινωνίες άρχισαν να προσλαμβάνουν την έννοια της πόλης-κράτους και στη συνέχεια κράτους όπως εξελίχθηκε στη μορφή που παρουσιάζονται σήμερα σε συνάρτηση με το αυξανόμενο εμπόριο που έλαβε διεθνή χαρακτήρα η ανάγκη της κρατικής πλέον παρέμβασης για τη ρύθμιση των κυριοτέρων συναφών ζητημάτων κατέστη περισσότερο αναγκαία. Και αυτό ήταν φυσικό επακόλουθο αφού δεν θα μπορούσαν τα οργανωμένα κράτη να αγνοήσουν την ποιοτική και ποσοτική απόδοση των καλλιεργειών των εδαφών τους όταν μάλιστα έχει να κάνει σε μεγάλο βαθμό τόσο με την διατροφή του πληθυσμού όσο και κατ΄ επέκταση με την γενικότερη οικονομική ανάπτυξή τους.
Η κρατική αυτή παρέμβαση για την αγροτική ανάπτυξη ονομάζεται αγροτική πολιτική που εφαρμόζεται με νόμους, μεθόδους και συστήματα που επιβάλλονται κατά καιρούς. Η σημασία δε αυτής είναι τέτοια που όλα σχεδόν τα κράτη του κόσμου έχουν δημιουργήσει ειδικό Υπουργείο για την άσκηση αυτής της πολιτικής. Στην Ελλάδα η αγροτική πολιτική ασκείται από το Υπουργείο Αγροτικής Ανάπτυξης, αλλά και από μεγάλο πιστωτικό φορέα όπως είναι η Αγροτική Τράπεζα της Ελλάδος, καθώς επίσης και από διάφορους άλλους αγροτικούς ημικρατικούς οργανισμούς ή γεωργικούς συνεταιρισμούς.
Έτσι σήμερα η αγροτική πολιτική κάθε κράτους διακρίνεται σε διάφορους επιμέρους κλάδους όπως είναι η αγροτική ασφάλεια, η αγροτική πίστη, η γεωργική εκπαίδευση, ο κρατικός παρεμβατισμός στη ρύθμιση των τιμών, η εξασφάλιση αγορών διάθεσης των προϊόντων, η ρύθμιση σχέσεων αγροκτημόνων - εργατών καθώς και διακρατικών σχέσεων συναφούς εμπορίου. Το σύνολο της νομοθεσίας που ρυθμίζει όλα τα παραπάνω σχετικά ζητήματα ονομάζεται αγροτική νομοθεσία.
Η σπουδαιότητα της αγροτικής πολιτικής που έλαβε στη σύγχρονη εποχή μια διεθνή διάσταση δεν θα μπορούσε να αγνοηθεί και από τους μεγαλύτερους διεθνείς οργανισμούς. Έτσι η Κοινωνία των Εθνών αρχικά και στη συνέχεια ο ΟΗΕ περιέλαβαν στο πλαίσιο των γενικών προσπαθειών τους την επεξεργασία και εφαρμογή μιας διεθνούς αγροτικής πολιτικής που αποβλέπει στην αύξηση της παγκόσμιας γεωργικής παραγωγής με στόχο την καλλίτερη και φθηνότερη διατροφή των λαών της Γης.

Εφαρμογή αυτού του στόχου είναι η από τον Οκτώβριο του 1945 δημιουργία ιδιαίτερου διεθνούς οργανισμού του ΟΗΕ, που φέρει τον επίσημο τίτλο Διεθνής Οργάνωση Τροφίμων και Γεωργίας (FAO).
558 Κάρμεν

Φυσικά χαρακτηριστικά

Η μέση διάμετρος της Κάρμεν εκτιμάται σε 59,32 χιλιόμετρα. O φασματικός τύπος της είναι μάλλον M (μεταλλικός), ενώ το άλβεδό της είναι 0,116. Η Κάρμεν περιστρέφεται γύρω από τον εαυτό της μία φορά κάθε 11 ώρες και 23 λεπτά.
Αλβέρτος της Σαξονίας-Βάισενφελς

Βιογραφία

Ήταν ο πέμπτος γιος του Αυγούστου δούκα της Σαξονίας-Βάισενφελς και της Άννας-Μαρίας, κόρης του Αδόλφου-Φρειδερίκου Α΄ δούκα του Μεκλεμβούργου.
Η Σιωπή των Αμνών

Πλοκή

H νεαρή μαθητευόμενη πράκτορας του FBI Clarice Starling (Τζόντι Φόστερ) θα επισκεφθεί τον χρόνια έγκλειστο ιδιοφυή καννίβαλο, ψυχίατρο Hannibal Lecter (Άντονυ Χόπκινς) με σκοπό να του αποσπάσει πληροφορίες σχετικά με κάποιον κατ' εξακολούθηση δολοφόνο (Τεντ Λεβίνι), ο οποίος έχει απαγάγει την κόρη (Μπρουκ Σμιθ) μιας γερουσιαστού. Για να αποσπάσει, όμως, τις πληροφορίες που θέλει, θα πρέπει να του ανοίξει τις πύλες της ψυχής της και να του μιλήσει για τη χειρότερη ανάμνηση των παιδικών της χρόνων.

Υπότιτλος (Tagline)

The only way to stop a killer is by going in to the mind of a madman.
(Ο μόνος τρόπος για να σταματήσεις ένας δολοφόνο, είναι να μπεις στο μυαλό ενός τρελού.)

Ανταπόκριση

Ο Άντονυ Χόπκινς κέρδισε διθυραμβικές κριτικές για το ρόλο του ως Hannibal Lecter, παρά το ότι η εμφάνισή του στην ταινία είναι μόλις 16 λεπτά. Η ερμηνεία του κέρδισε το Όσκαρ Α' Ανδρικού Ρόλου και παραμένει ο μικρότερος Α΄ Ρόλος στην ιστορία των Όσκαρ, που κέρδισε το βραβείο.
Η ταινία κέρδισε πολύ καλές κριτικές. Πέρα από τον Άντονυ Χόπκινς η Τζόντι Φόστερ και ο Τεντ Λεβίνι κέρδισαν πολύ θετικά σχόλια για την ερμηνεία τους.
Galanos Agricultural Secondary School

Περιγραφή

Στο Galanos Agricultural Secondary School οι αγροτοκτηνοτροφικές εγκαταστάσεις διαθέτουν αγελαδοτροφείο, χώρο άμελξης, χώρους καλλιέργειας οπωροκηπευτικών κτλ. Ενώ, οι κτιριακές εγκαταστάσεις διαθέτουν μεγάλη σχολική αίθουσα, αίθουσες διδασκαλίας, κοιτώνες οικότροφων, μαγειρεία, εστιατόριο, εκθεσιακό χώρο γεωργικών εργαλείων - οργάνων κτλ.

Τοποθεσία

Το Galanos Agricultural Secondary School ευρίσκεται στις παρυφές της πόλεως Τάνγκα και συγκεκριμένα σε απόσταση 5 χλμ., στο Αστικό Τμήμα Νγκουβουμάλι (Nguvumali Urban ward) και καταλαμβάνει συνολική έκταση ... μ².[εν αναμονή απάντησης από τις αρμόδιες Αρχές]

Ιστορικό

Με το κληροδότημά του (στις 15 Ιουνίου 1953) και την διαθήκη του (στις 29 Μαΐου 1956), ο Χρήστος Γαλάνος χώριζε την τεράστια περιουσία του σε τρία ίσα μέρη και όριζε ως θεματοφύλακες του κληροδότηματός του τους: William Bain, William Peter Holder, Jorgen Larsen και Ανδρέα Σταυρόπουλο.
Το ⅓ αυτής της περιουσίας του σύμφωνα με την πράξη του κληροδοτήματος, κληροδοτήθηκε στην Τανγκανίκα (σημερινή Τανζανία) για τη δημιουργία Γεωργικής Σχολής στην Τάνγκα.
Ο θεμέλιος λίθος, τοποθετήθηκε από τον τότε Υπουργό Παιδείας Σ.Ν. Ελιούφο (S.N. Eliufoo), στις 4 Ιουλίου 1964 και ένα χρόνο αργότερα (στις 8 Ιουλίου 1965), ο Τζούλιους Κ. Νυερέρε (Julius K. Nyerere), τότε Πρόεδρος της Τανζανίας, προέβει στα εγκαίνια της Σχολής.

Έμβλημα της Σχολής

Το έμβλημα της Σχολής στο επάνω μέρος του φέρει την επιγραφή Galanos ακολουθούμενο από το Agricultural Secondary School και στο κάτω μέρος του έχει την φράση Kilimo na Ufanisi, η οποία είναι στα Σουαχίλι και σημαίνει "Γεωργία και Πρόοδος". Ανάμεσα στις δυο επιγραφές υπάρχουν συμμετρικά τοποθετημένα, δυο ανοιχτά βιβλία, γεωργικά εργαλεία και ένας αραβόσιτος, συμβολίζοντας έτσι την καλλιέργεια του πνεύματος και της γης.

Παροχές προς τους μαθητές

Το γάλα που παράγουν οι αγελάδες, τα παράγωγά τους, καθώς επίσης και τα διάφορα παραγόμενα οπωροκηπευτικά προϊόντα, διατίθενται στους μαθητές και ό, τι περισσεύει, συγκεντρώνεται από τους μαθητές και μοιράζονται στις οικογένειές των.

Δυναμικότητα

Η δυναμικότητα στέγασης στη Σχολή, είναι 280 μονές κλίνες. Αριθμεί δε, 60 εκπαιδευτικούς και 890 σπουδαστές.

Ιδιοκτησιακό - Νομικό καθεστώς

Το Galanos Agricultural Secondary School ιδιοκτησιακά ανήκει στην Kinala T.Z., ενώ, εξαμελής ομάδα απαρτίζει το λεγόμενο Galanos Board of Trustees και είναι υπεύθυνο για τη διαχείριση του κληροδοτήματος.
Διευθυντής και Υποδιευθυντής του Σχολείου είναι αντιστοίχως οι: Armos Filipo Sembe και Mgaya Issa Mhina.

Γενική άποψη επί των κληροδοτημάτων του Χρ. Γαλάνου στην Τάνγκα

Η συνολική εκτίμηση είναι πως τα έργα στην Τάνγκα έχουν κατά το μεγαλύτερό τους μέρος υλοποιηθεί και αυτό γιατί δεν έχει ακόμα δημιουργηθεί το Christos Galanos Memorial Hall.